Polisie slaan toe terwyl rowers supermark beroof | Maroela Media
'n Oplettende lid van die publiek het daarvoor gesorg dat polisiebeamptes in Mpumalanga op 'n groep rowers toegeslaan het terwyl hulle besig was om 'n bekende supermark te beroof.
Brig. Leonard Hlathi, woordvoerder van die polisie, het gesê die voorval het Vrydag by 'n supermark in Leandra gebeur. Hlathi het nie die naam van die winkel bekendgemaak nie, maar gesê dit is "'n prominente supermark" in die gebied.
Volgens Hlathi het 'n verbyganger verdagte aktiwiteite opgemerk by die agterste ingang na die supermark, wat gewoonlik deur personeellede gebruik word, en die polisie ontbied. By die polisie se aankoms op die toneel het hulle vier voertuie opgemerk, met insittendes daarin, wat in 'n ry agter die supermark gestaan het.
Die voertuie het dadelik weggejaag toe die insittendes die polisie opgemerk het. Polisiebeamptes het die voertuie agternagesit en kon daarin slaag om een van die voertuie voor te keer, waarna twee verdagtes in hegtenis geneem is.
"Inligting oor die ander drie voertuie is na die naburige polisiestasies deurgegee en kort daarna is een van die voertuie by Embalenhle opgemerk. Polisiebeamptes kon daarin slaag om die voertuig vas te keer en die insittendes het uitgespring en te voet gevlug. Drie verdagtes is in hegtenis geneem," het Hlathi gesê.
Daar is tydens die inhegtenisneming op 'n AK47 en 45 patrone beslag gelê.
"Dit het gou aan die lig gekom dat die winkel en personeellede van 'n onbevestigde bedrag kontant en selfone beroof is. 'n Saak van sakeroof en die onwettige besit van 'n vuurwapen en ammunisie word ondersoek."
Enigiemand met meer inligting word versoek om kapt. Simon Mlotshwa by 076 253 2117 of Stop Misdaad by 08600 10111 te bel.
Publiek teen nóg 'n Sassa-slenter gewaarsku
'n Maroela Likeur aan die verbyganger wat dit aan die polisie rapporteer het..!!
Verlede Vrydag was die Spar ook aangeval deur gewapende rowers. Die sekuriteit is doodgeskiet, kliënte geroof en die kluis gebom. Bg geval (artikel)was Pick'nPay.
Gewapende roof en moord het die norm geword in SA. Almal sien dit raak behalwe die govt officials wie beweer "SA is a save country" beweer mos Afriforum oordryf.